Ulac avrid afessas s win izmer umdan ad yaru asemmekti neY tajmilt Yef unaẓur nneY amuqran, Maâtub Lwennas. Myal tikelt iqemmeḍ wul di teYlaf-is. Ittquddur wudem amzun iwwet it ssawraY. Am akken mazal nugi tamettant ines. Ur tt neqvil ara. Am akken ẓẓayet tegnitt aṭas aṭas imi ulac it gar aneY. Ar assa n wussan, 18 d assegas ayagi, mazal nettcedhi deg-s, nectaq it am wid illuẓen ccahwan kra almi sseqḍen. Aṭas a yagi tura, wid illulen asseggas i Yef immut mden u ewwden d irgazen assa ma d nekni aql-aY am igujilen deg-akken it nejjem.
Avrid n tudart d aYezfan. Xas neḥzen nennuYna, xas ur teffiY ara fell aneY tegnitt maca mazal nedder. Mazal nuY avrid n tudart u deg uqerruy n myal yiwen deg neY izdeY ttar. Am zik win isâan tamgarḍt ur d-nerri ttar ad t tafeḍ tezdeY-it, tecca-t. Maca Maâtub, imi ar assa ur ntebbet ara anwa i t inYan xas ncuk adavu ameḥrus n Llezzayer, ulac anwa ara d-nerr ar gar wallen nneY. Ama d irevraven isenselmen ama d adavu ameḥrus n Llezzayer, Yur neY yiwen nsen. Wa d mmi-s n wa. Wa iṭṭef afus i wa. Xas akka assa Jjamila, tameṭṭut is, tezzi ar teYdemt n Llezzayer akken ad ssenser tidett maca nekni neẓra ihwa yas kan!
Ma d assa am arezg is i Lwennas ur nneḥdir i txazaviyin nwala s wallen nneY. Aql-aY d inigan n ṛṛexxu nneY yerna ur aY d-isaḥ wawal. Aṭas inaẓuren nni illan zik ar idisan is yura ten lxujja ad ceḍḥen assa. Ara kkaten afus i win iY irekḍen. Refden ṭṭvel yerna ma tenniḍ asen ayen akka, ak inin kenwi d iṣeggaden s iYimi. Aḥlil aḥlil! D ayen ulac win ara iqden tasa am kecc. Cwi kan mazal idder Ferḥat u netta iteqqed aY tt akken iwata imi inher, iwehha aYref aqvayli ar timmunent.
Limer mazal it idder Lwennas, imi nessen-it amek iga d wayen izzan tasa-s, yilli ad yilli ar tama nneY. Ar tama n wid ittnaYen Yef tlelli d wid irran ad zwin lḥif d ddel. Yak icna-t ayendin wanect-a, yerna izga iqqar it-id anda ivYu idda, d win ivYu immeslay. Lwennas d Aqvayli aqvur, Yur-es tissas d tirrugza macci d awal kan. TimuYliwin ines, si zik, ssewḥalent imagaẓen iâeqren di yir tallit, iwaḥlen gar yir ifassen yerna s levYi nsen. Lwennas d win id-ixebcen, id-issekfalen tilufa Yebban at yir nnya. Netta iḥsa si zik tufra d tufriwin n tlufa macci d tifrat, macci d avrid issufuYen. Maca tifrat akken i tt id inna d acerreg n tmurt kan. Ayen nniḍen naâreḍ-it yagi ur icci ara.
Ihi madigel iYerfan n umaḍal ttzuxun s kra n irgazen id-ifrurin gar asen am imedyazen imeqranen ifkan tayett i watmaten nsen ittnaYen Yef tnekkit nsen, iṭṭfen afus i wid yugin ad knun; ula d nekni ur negri ara. Ma Islandiyen ttzuxun s Jónas Hallgrímsson, Ihungariyen s Sándor Petőfi nekni nettzuxu n Lwennas. Ad d-iqqim deg umezruy nneY d amedyaz amuqran, d ameYnas amuqran. Ad cfunt fell-as tisuta id-iteddun. Ad t id-smektayen medden d win iruḥen d asfel fell aneY, d win ara aY tt ittalasen i levda. Sgunfu di talwit ay anaẓur! Ssers iYessan ik, d avrid d-nejreḍ i nuY assa.
kab_Latn kab_Latn kab_Latn kab_Latn kab_Latn